དེའི་སྐབས་སུ་སྨན་གྱི་ལྷ་མོ་བདུད་རྩི་མའི་སྐུ་ལས་སྤྲུལ་པའི་བུ་མོ་མོན་པའི་ཆ་བྱད་ཅན་མཛེས་ཤིང་ཡིད་དུ་འོང་བ་ཤ་རྩ་དཀར་ལ་གཞོན་ཤ་རྒྱས་པ།གཟུགས་དྲང་ལ་སྐེད་པ་ཕྲ་བ།ཕྱག་ཞབས་པད་རྩ་ལྟར་དཀར་ཞིང་དྭངས་པ།གཞན་ཡིད་དབང་མེད་དུ་འཕྲོག་པ་ཞིག་ཁྲོ་ཐུང་གི་གམ་དུ་སླེབས་ཤིང་།ཁོ་ལ་དགའ་བ་དང་བཅས་དགའ་མགུར་སྤྱད།ནམ་སྨད་དུ་བུ་མོ་དེ་གར་སོང་ཆ་མེད་དུ་གྱུར་ཅིང་།ཁྲོ་ཐུང་གི་ལུས་ཀྱི་འདུ་བ་རྣམས་འཁྲུགས་པས།སྟོད་ལ་ཚ་བ་མེ་ལྟར་འབར།སྨད་ལ་གྲང་བ་ཆུ་ལྟར་འཁོལ།བར་དུ་ཚ་གྲང་རླུང་ལྟར་འཐབ་པ་སོགས་ནད་དྲག་པོས་གཟིར་ཏེ་འདི་ནི་ལྷ་ཡི་སྤྲུལ་པའམ་བདུད་ཀྱི་ཆོ་འཕྲུལ་གང་ཡིན་སྙམ་ནས་འགྱོད་པ་ཚད་མེད་སྐྱེ་བཞིན་བསྡད།